LT Europos Sąjungos oficialusis leidinys C 38/2

Pranešimas apie pradedamą antidempingo priemonių, taikomų importuojamai Kinijos Liaudies Respublikos kilmės perdegtai (sukepintai) magnezijai, galiojimo pabaigos peržiūrą

(2005/C 38/02)

Paskelbus pranešimą apie artėjančią galiojančių importuojamos Kinijos Liaudies Respublikos (toliau – aptariama šalis) kilmės perdegtos (sukepintos) magnezijos antidempingo priemonių galiojimo pabaigą (1), Komisija gavo prašymą atlikti peržiūrą pagal Tarybos reglamento (EB) Nr. 384/96 (2) ( toliau – pagrindinis reglamentas) 11 straipsnio 2 dalį.

1. Prašymas atlikti peržiūrą

Prašymą 2004 m. lapkričio 16 d. pateikė Eurométaux (toliau – pareiškėjas) didžiausios dalies, šiuo atveju daugiau nei 25 %, visos Bendrijoje gaminamos perdegtos (sukepintos) magnezijos gamintojų vardu.

2. Produktas

Produktas, dėl kurio vykdoma peržiūra, yra perdegta (sukepinta) magnezija, kurios kilmės šalis yra Kinijos Liaudies Respublika, (toliau - aptariamas produktas), šiuo metu klasifikuojama KN kodu 2519 90 30. Šis KN kodas pateikiamas tik informacijos tikslais.

3. Galiojančios priemonės

Galiojančios priemonės yra galutinis antidempingo muitas, nustatytas Tarybos reglamentu (EB) Nr. 360/2000 (3).

4. Peržiūros pagrindas

Prašymas yra grindžiamas tuo, kad priemonei nustojus galioti tikėtina, kad dempingas ir žala Bendrijos pramonei tęsis arba pasikartos.

Atsižvelgdamas į pagrindinio reglamento 2 straipsnio 7 dalį, pareiškėjas nustatė normaliąją vertę Kinijos Liaudies Respublikai pagal atitinkamos valstybės, minimos šio pranešimo 5.1 dalies d punkte, rinkos ekonomikos valstybės kainą. Pareiškimas dėl tolesnio dempingo taikymo grindžiamas pagal vidaus kainas apskaičiuotos normaliosios vertės, kaip nurodyta pirmiau, ir aptariamo produkto kainų, kai jis eksportuojamas į Bendriją, palyginimu.

Atsižvelgiant į tai, apskaičiuotas dempingo skirtumas yra didelis.

Atsižvelgiant į dempingo taikymą taip pat tvirtinama, kad eksportas į kitas trečiąsias šalis, t.y. Jungtines Amerikos Valstijas, būtų vykdomas dempingo kainomis.

Pareiškėjas toliau nurodo žalą sukeliančio dempingo tikėtinumą. Tuo tikslu pareiškėjas pateikia įrodymus, kad netaikant šių priemonių, aptariamo produkto importas padidės dėl nepanaudotų pajėgumų ir didelių perdegtos (sukepintos) magnezijos rezervų atitinkamoje šalyje.

Be to, pareiškėjas nurodo, kad žalos išvengiama dėl priemonių taikymo ir, kad didelis importo dempingo kainomis kiekis iš atitinkamos šalies vėl padarytų žalą Bendrijos pramonei, jei priemonės nebebūtų taikomos.

5. Metodika

Po konsultacijų su Patariamuoju komitetu Komisija, nustačiusi, kad esama pakankamai įrodymų, pateisinančių priemonių galiojimo pabaigos peržiūros iniciavimą, pradeda peržiūrą pagal pagrindinio reglamento 11 straipsnio 2 dalį.

5.1. Dempingo ir žalos tikėtinumo nustatymo tvarka

Tyrimu bus nustatyta, ar po to, kai liausis galiojusios priemonės, tikėtina, kad dempingas ir žala tęsis ar ne, kartosis ar ne.

a) Pavyzdžių atranka

Atsižvelgdama į didelį šiame tyrime dalyvaujančių šalių skaičių, Komisija, remdamasi pagrindinio reglamento 17 straipsniu, gali nuspręsti taikyti atranką.

i) Eksportuotojų (gamintojų) pavyzdžių atranka Kinijos Liaudies Respublikoje

Siekiant suteikti Komisijai galimybę nuspręsti, ar pavyzdžių atranka yra būtina, o jei būtina, atrinkti pavyzdžius, visų eksportuotojų (gamintojų) arba jų vardu veikiančių atstovų prašoma pranešti apie save Komisijai ir per 6 pastraipos b punkto i papunktyje nustatytą laiką ir šio pranešimo 7 pastraipoje nustatyta forma pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefonas ir faksas ir (arba) telekso numeris ir kontaktinis asmuo,

— visa aptariamo produkto, parduoto eksportui į Bendriją, apyvarta vietine valiuta ir kiekiai tonomis nuo 2004 m. sausio 1 d. iki 2004 m. gruodžio 31 d.,

— visa aptariamo produkto apyvarta vietine valiuta ir pardavimų kiekiai tonomis nuo 2004 m. sausio 1 d. iki 2004 m. gruodžio 31 d. trečiosiose šalyse,

— tiksli bendrovės veikla, susijusi su aptariamo produkto gamyba ir atitinkamo produkto gamybos apimtys tonomis ir gamybos pajėgumai ir investicijos į gamybos pajėgumus nuo 2004 m. sausio 1 d. iki 2004 m. gruodžio 31 d.,

— visų susijusių bendrovių (4), dalyvaujančių aptariamo produkto gamyboje ir (arba) pardavime, pavadinimai ir tiksli veikla,

— visa kita susijusi informacija, kuri padėtų Komisijai atrinkti pavyzdžius,

— nuoroda į tai, ar bendrovė arba bendrovės sutinka dalyvauti atrankoje, nes tai reiškia, kad jos turės atsakinėti į klausimyno klausimus ir priimti tyrimo vykdytojus vietoje.

Siekdama gauti informacijos, kuri jos nuomone yra reikalinga atrenkant eksportuotojų ir (arba) gamintojų pavyzdžius, Komisija papildomai kreipsis į eksportuojančios šalies valdžios institucijas ir visas žinomas eksportuotojų ir (arba) gamintojų asociacijas.

ii) Importuotojų atranka

Siekiant suteikti Komisijai galimybę nuspręsti, ar atranka yra būtina, o jei būtina, atrinkti pavyzdžius, visų importuotojų arba jų vardu veikiančių atstovų prašoma pranešti apie save Komisijai ir per 6 pastraipos b punkto i papunktyje nustatytą laiką bei šio pranešimo 7 pastraipoje nustatyta forma pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefonas ir faksas ir (arba) telekso numeris ir kontaktinis asmuo,

— visa bendrovės apyvarta eurais nuo 2004 m. sausio 1 d. iki 2004 m. gruodžio 31 d.,

— bendras darbuotojų skaičius,

— tiksli bendrovės veikla, susijusi su aptariamo produkto gamyba,

— aptariamo produkto, kurio kilmės šalis yra Kinijos Liaudies Respublika, importo į Bendrijos rinką ir perpardavimo joje nuo 2004 m. sausio 1 d. iki 2004 m. gruodžio 31 d. kiekis tonomis ir vertė eurais,

— visų susijusių bendrovių4, dalyvaujančių aptariamo produkto gamyboje ir (arba) pardavime, pavadinimai ir tiksli veikla,

— visa kita susijusi informacija, kuri padėtų Komisijai atrinkti pavyzdžius,

— nuoroda į tai, ar bendrovė arba bendrovės sutinka dalyvauti atrankoje, nes tai reiškia, kad jos turės atsakinėti į klausimyno klausimus ir priimti tyrimo vykdytojus vietoje.

Siekdama gauti informacijos, kuri, jos nuomone, yra reikalinga atrenkant importuotojų pavyzdžius, Komisija papildomai kreipsis į visas žinomas importuotojų asociacijas.

iii) Galutinė atranka

Visos suinteresuotos šalys, kurios nori pateikti bet kokią susijusią informaciją apie pavyzdžių atranką, tai privalo padaryti per šio pranešimo 6 pastraipos b punkto ii papunktyje nustatytą laiką.

Komisija ketina atlikti galutinę pavyzdžių atranką pasikonsultavusi su atitinkamomis šalimis, kurios pareiškė savo norą dalyvauti atrankoje.

Atrinktos bendrovės privalo atsakyti į klausimyno klausimus per šio pranešimo 6 pastraipos b punkto iii papunktyje nustatytą laiką ir privalo bendradarbiauti vykstant tyrimui.

Jei bendradarbiaujama nepakankamai, Komisija, remdamasi pagrindinio reglamento 17 straipsnio 4 dalimi ir 18 straipsniu, gali padaryti savo išvadą atsižvelgdama į turimus faktus. Kaip paaiškinta šio pranešimo 8 dalyje, išvada, padaryta remiantis turimais faktais, gali būti mažiau palanki atitinkamai šaliai.

b) Klausimynai

Siekdama gauti informacijos, kuri jos nuomone reikalinga tyrimui, Komisija išsiuntinės klausimyno klausimus Bendrijos pramonei ir visoms Bendrijos gamintojų asociacijoms, atrinktiems Kinijos Liaudies Respublikos eksportuotojams ir (arba) gamintojams, visoms eksportuotojų ir (arba) gamintojų asociacijoms, atrinktiems importuotojams, visoms prašyme įvardytoms importuotojų asociacijoms arba, kurios bendradarbiavo tyrime, sudariusiame sąlygas priimti dabar persvarstomas priemones bei aptariamos eksportuojančios šalies valdžios institucijoms.

Bet kuriuo atveju ne vėliau kaip per šio pranešimo 6 dalies a punkto i papunktyje nustatytą terminą visos šalys turėtų faksu paklausti Komisijos, ar jos yra minimos prašyme, ir prireikus paprašyti klausimyno, jeigu visoms tokioms suinteresuotosioms šalims yra taikomas šio pranešimo 6 dalies a punkto ii papunktyje nustatytas terminas.

c) Informacijos surinkimas ir išklausymas

Visos suinteresuotos šalys yra raginamos pareikšti savo nuomones, pateikti kitą, nei atsakymai į klausimyną, informaciją ir pateikti patvirtinamuosius įrodymus. Ši informacija ir patvirtinamieji dokumentai privalo pasiekti Komisiją per šio pranešimo 6 dalies a punkto ii papunktyje nustatytą laiką.

Be to Komisija gali išklausyti suinteresuotąsias šalis, jeigu jos pateikia prašymą, kuriame nurodo svarbias priežastis, dėl kurių jos turi būti išklausytos. Šis prašymas privalo būti pateiktas per šio pranešimo 6 pastraipos a punkto iii papunktyje nustatytą laiką.

d) Rinkos ekonomikos valstybės atranka

Per pirmiau vykusį tyrimą Turkija buvo laikoma rinkos ekonomikos valstybe, kad būtų galima nustatyti normaliąją vertę Kinijos Liaudies Respublikai. Šiam tikslui Komisija vėl pasirenka Turkiją. Suinteresuotosios šalys kviečiamos pateikti savo nuomonę apie šios šalies tinkamumą per šio pranešimo 6 pastraipos c punkte nustatytą laiką.

5.2. Bendrijos intereso įvertinimo procedūra

Vadovaujantis pagrindinio reglamento 21 straipsniu ir tuo atveju, jei pasitvirtintų dempingo tąsos ar žalos tikimybė, bus nustatyta, ar apsaugos nuo antidempingo priemonių tolesnis galiojimas arba jų panaikinimas neprieštarauja Bendrijos interesui. Dėl šios priežasties, jei Bendrijos pramonė, importuotojai, jų atstovų asociacijos, reprezentatyvūs vartotojai, reprezentatyvios vartotojų organizacijos įrodo, kad yra objektyvus ryšys tarp jų veiklos ir aptariamo produkto, gali per šio pranešimo 6 pastraipos a punkto ii papunktyje nustatytą bendrą laiką pranešti apie save Komisijai ir pateikti jai informaciją. Šalys, veikusios pagal pirmesnio sakinio nuostatą, gali prašyti galimybės būti išklausytomis, nurodydamos konkrečias tokio prašymo priežastis, per šio pranešimo 6 pastraipos a punkto iii papunktyje nustatytą laiką. Reikėtų pažymėti, kad į visą pagal 21 straipsnį pateiktą informaciją bus atsižvelgta, jei pateikimo metu ji bus pagrįsta faktiniais įrodymais.

6. Terminai

a) Bendri laiko apribojimai

i) Skirti šalims kreiptis dėl klausimyno

Suinteresuotosios šalys, kurios nebendradarbiavo tyrime, sudariusiame sąlygas priimti dabar persvarstomas priemones, turėtų kuo greičiau pateikti prašymus dėl klausimyno, bet ne vėliau kaip per 15 dienų nuo šio pranešimo paskelbimo Europos Sąjungos oficialiajame leidinyje.

ii) Šalims apie save pranešti, pateikti atsakymus į klausimyną ir kitą informaciją

Jei tyrimo metu turi būti atsižvelgta į suinteresuotųjų šalių duomenis, visos šios šalys per 40 dienų nuo šio pranešimo paskelbimo Europos Sąjungos oficialiajame leidinyje, turi pranešti apie save Komisijai, pateikti savo nuomones ir užpildytą klausimyną bei visą kitą informaciją, jei nenurodyta kitaip. Atkreipiamas dėmesys į tai, kad pagrindiniame reglamente nustatytų daugumos procedūrinių teisių įgyvendinimas priklauso nuo to, ar šalis apie save pranešė per minėtą laikotarpį.

Tyrimui atrinktos bendrovės privalo pateikti atsakymus į klausimyną per šio pranešimo 6 dalies b punkto iii papunktyje nustatytą laiką.

iii) Išklausymas

Visos suinteresuotosios šalys taip pat gali būti Komisijos išklausytos per tą patį 40 dienų terminą.

b) Konkretus atrankos laikotarpis

i) 5.1 dalies a punkto i ir ii papunkčiuose nurodyta informacija turi pasiekti Komisiją per 15 dienų nuo šio pranešimo paskelbimo Europos Sąjungos oficialiajame leidinyje, jei Komisija ketina tartis su atitinkamomis šalimis, kurios pareiškė norą būti atrinktos paskutinei atrankai per 21 dieną nuo šio pranešimo paskelbimo Europos Sąjungos oficialiajame leidinyje.

ii) Visa kita su imties nustatymu susijusi informacija, kaip nurodyta 5.1 dalies a punkto iii papunktyje, privalo pasiekti Komisiją per 21 dieną nuo šio pranešimo paskelbimo Europos Sąjungos oficialiajame leidinyje.

iii) Atrinktų šalių atsakymai į klausimyno klausimus privalo pasiekti Komisiją per 37 dienas nuo pranešimo apie jų dalyvavimą atrankoje dienos.

c) Konkretus rinkos ekonomikos valstybės atrankos laikotarpis

Tyrime dalyvaujančios šalys gali pageidauti pateikti savo nuomonę dėl Turkijos tinkamumo, kuri kaip minima šio pranešimo 5.1 dalies d punkte yra numatoma rinkos ekonomikos valstybe, siekiant nustatyti normaliąją vertę Kinijos Liaudies Respublikai. Šios pastabos turi būti pateiktos Komisijai per 10 dienų nuo šio pranešimo paskelbimo Europos Sąjungos oficialiajame leidinyje.

7. Raštu pateikta medžiaga, atsakymai į klausimyną ir susirašinėjimas

Visi suinteresuotųjų šalių prašymai ir informacija turi būti pateikiami raštu (ne elektronine forma, jeigu nenurodyta kitaip) užrašant suinteresuotosios šalies pavadinimą, adresą, el. pašto adresą, telefono ir fakso ir (arba) telekso numerius. Ant visos rašytinės medžiagos, įskaitant informaciją, kurios prašoma šiame pranešime, atsakymų į klausimyną ir slapto suinteresuotų šalių susirašinėjimo nurodoma - „Riboto naudojimo“ (5), ir, atsižvelgiant į pagrindinio reglamento 19 straipsnio 2 dalį, kartu pateikiamas neslaptas variantas, kuris ženklinamas „SUINTERESUOTOSIOMS ŠALIMS SUSIPAŽINTI“.

Komisijos adresas susirašinėjimui:

European Commission Directorate General for Trade Directorate B Office J-79 5/16 B-1049 Brussels Faksas (32 2) 295 65 05 Teleksas COMEU B 21877

8. Vengimas bendradarbiauti

Tais atvejais, kai suinteresuotoji šalis atsisako leisti naudotis reikalinga informacija arba jos nepateikia per nustatytą laiką, arba akivaizdžiai stabdo tyrimą, teigiamos ar neigiamos išvados pagal pagrindinio reglamento 18 straipsnį gali būti daromos remiantis turimais faktais.

Išsiaiškinus, kad kuri nors suinteresuotoji šalis pateikė suklastotą ar klaidingą informaciją, į tokią informaciją neatsižvelgiama, o remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies, pagal pagrindinio reglamento 18 straipsnį, išvados grindžiamos turimais faktais, o rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

9. Tyrimo tvarkaraštis

Pagal pagrindinio reglamento 11 straipsnio 5 dalį, tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos.

(1) OL C 215, 2004 8 27, p. 2.

(2) OL L 56, 1996 3 6, p. 1. Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(3) OL L 46, 2000 2 18, p. 1. Reglamentas su paskutiniais pakeitimais, padarytais Tarybos reglamentu (EB) Nr. 986/2003 (OL L 143, 2003 6 11, p. 5).

(4) Susijusių bendrovių reikšmės apibrėžimus žr. Komisijos reglamento (EEB) Nr. 2454/93 dėl Bendrijos muitinės kodekso įgyvendinimo 143 straipsnyje (OL L 253, 1993 10 11, p. 1).

(5) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį. Tai slaptas dokumentas pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir PPO susitarimo dėl 1994 m. GATT (antidempingo susitarimo) VI straipsnio įgyvendinimo 6 straipsnį.